CELEX: C2006/010/56
Language: el
Date: 2006-01-14 00:00:00
Title: Υπόθεση T-399/05: Προσφυγή της  21ης Οκτωβρίου 2005  — Wils κατά Ευρωπαϊκού Κοινοβουλίου

14.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/28
            
         Προσφυγή της 21ης Οκτωβρίου 2005 — Wils κατά Ευρωπαϊκού Κοινοβουλίου
   (Υπόθεση T-399/05)
   (2006/C 10/56)
   Γλώσσα διαδικασίας: η γαλλική
   Διάδικοι
   
      Προσφεύγων-ενάγων: Dieter Wils (Altrier, Λουξεμβούργο) [Εκπρόσωποι: G. Vandersanden, C. Ronzi, avocats]
   
      Καθού-εναγόμενο: Ευρωπαϊκό Κοινοβούλιο
   Αιτήματα του προσφεύγοντος-ενάγοντος
   Ο προσφεύγων-ενάγων ζητεί από το Πρωτοδικείο:
   
               —
            
            
               να ακυρώσει το εκκαθαριστικό σημείωμα αποδοχών του για τον μήνα Ιανουάριο του 2005, με αναδρομικό αποτέλεσμα από 1ης Ιουλίου 2004, καθόσον περιέχει αύξηση του ποσοστού συνταξιοδοτικής κρατήσεως σε 9,75 %, και επομένως να διατάξει την επιστροφή του τμήματος της κρατήσεως που αντιστοιχεί στην αύξηση του ποσοστού. Κατά συνέπεια, να επαναφέρει, στα μεταγενέστερα εκκαθαριστικά σημειώματα αποδοχών, το ποσοστό κρατήσεων στο επίπεδο που είχε καθοριστεί πριν από την 1η Ιουλίου 2004,
            
         
               —
            
            
               να καταδικάσει την καθής-εναγομένη στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Ο προσφεύγων-ενάγων, υπάλληλος του Κοινοβουλίου, βάλλει με την προσφυγή του κατά της αυξήσεως του ποσοστού συνταξιοδοτικών κρατήσεων σε 9,75 %, η οποία επήλθε με το παράρτημα XII του Κανονισμού Υπηρεσιακής Καταστάσεως που τέθηκε σε ισχύ την 1η Μαΐου 2004. Προς στήριξη των αιτημάτων του επικαλείται παρανομία του εν λόγω παραρτήματος, από πλευράς του άρθρου 83, παράγραφος 4, του ΚΥΚ, όπως ίσχυε πριν από την 1η Μαΐου 2004. Αποτέλεσμα της τελευταίας αυτής διατάξεως είναι να επιτρέπεται η μεταβολή της επίδικης κρατήσεως μόνον προς διασφάλιση της αναλογιστικής ισορροπίας. Εντούτοις, ο προσφεύγων-ενάγων φρονεί ότι η συγκεκριμένη αύξηση αποφασίστηκε για άλλους λόγους, δηλαδή προς κάλυψη προϋπάρχοντος ελλείμματος του συστήματος κοινοτικών συντάξεων.
   Επιπλέον, ο προσφεύγων-ενάγων ισχυρίζεται ότι τα κριτήρια που χρησιμοποίησε η Στατιστική Υπηρεσία των Ευρωπαϊκών Κοινοτήτων (Eurostat) για τον υπολογισμό της αναλογιστικής ισορροπίας βασίζονται σε παραμέτρους που οδήγησαν σε εσφαλμένους υπολογισμούς. Ακολούθως, επικαλείται παραβίαση της αρχής της αναλογικότητας, στον βαθμό κατά τον οποίο η εν λόγω αύξηση υπερβαίνει το αυστηρά αναγκαίο μέτρο προς αποκατάσταση της αναλογιστικής ισορροπίας. Τέλος, ο προσφεύγων-ενάγων προβάλλει προσβολή της δικαιολογημένης εμπιστοσύνης του, η οποία προκλήθηκε από το γεγονός ότι το Κοινοβούλιο είχε σαφώς αφήσει να εννοηθεί ότι θα επέτρεπε την τροποποίηση του ποσοστού κρατήσεων μόνον υπό την προϋπόθεση της αυστηρής τηρήσεως της αναλογιστικής ισορροπίας.